สรรพากรลุยสืบทรัพย์โอ๊ค-เอม
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

อุดภาษีชินคอร์ป1.14หมื่นล. มั่นใจศก.ดีรายได้ปีนี้ทะลุเป้า
โพสต์ทูเดย์ — สรรพากรอายัดเพิ่มเงิน “โอ๊คเอม” จ่ายภาษีค้าง 1.14 หมื่นล้านบาท
นายวินัย วิทวัสการเวช อธิบดีกรมสรรพากร เปิดเผยว่า กรมสรรพากรได้อายัดสินทรัพย์ของนายพานทองแท้ และน.ส.พินทองทา ชินวัตร เพิ่มเติมโดยสินทรัพย์ที่อายัดเพิ่มเป็นหน่วยลงทุนจำนวนหนึ่ง ซึ่งไม่สามารถเปิดเผยได้ รวมถึงหลักทรัพย์ และที่ดินที่มีชื่อของบุคคลทั้งสอง 
เมื่อรวมกับบัญชีเงินสดในธนาคารไทยพาณิชย์ของทั้งสองคน ซึ่งกรมสรรพากรอายัดซ้อนไว้ก่อนหน้านี้ ทำให้มีทรัพย์สินคุ้มมูลค่าภาษีจากการขายหุ้นชินคอร์ปอเรชั่นที่ค้างอยู่ 1.14 หมื่นล้านบาท หลังจากทั้งสองคนค้างค่าปรับ 5,700 ล้านบาท
ทั้งนี้ ซึ่งครอบคลุม 
“กรมสรรพากรมีหน้าที่ตรวจทรัพย์ของผู้ที่จ่ายภาษีไม่ครบ และก็ต้องอายัดไว้ เพื่อให้เพียงพอกับเงินที่ผู้เสียภาษีต้องจ่าย” นายวินัย กล่าว
นอกจากนั้น กรมสรรพากรยังต้องติดตามดูเรื่องของการยึดทรัพย์ พ.ต.ท.ทักษิณ ชินวัตร อดีตนายกรัฐมนตรี ที่เมื่อคดีสิ้นสุด จะต้องมีการตั้งคณะกรรมการขึ้นมาดำเนินการยึดทรัพย์ ก็ต้องติดตามดูว่ามีทรัพย์สินส่วนที่กรมสรรพากรอายัดซ้อนไว้ว่า มีเหลือมาจ่ายภาษีหรือไม่ หากไม่มีก็ต้องดำเนินการตรวจสอบหาทรัพย์มาจ่ายภาษีให้ครบต่อไป
นายวินัย คาดว่า ในปีงบประมาณ 2553 นี้ กรมสรรพากรจะจัดเก็บรายได้สูงกว่าเป้าหมายที่ตั้งไว้ 1.12 ล้านล้านบาท โดยต้องรอประเมินหลังการยื่นแบบเสียภาษีนิติบุคคลที่จะมีขึ้นในช่วงเดือน พ.ค. เบื้องต้นคาดว่าภาษีนิติบุคคลปีนี้จะดีขึ้น เนื่องจากบริษัทจดทะเบียนในตลาดหลักทรัพย์ มีผลประกอบการและกำไรดีขึ้นเฉลี่ยราว 40% โดยภาษีนิติบุคคลจากบริษัทจดทะเบียนในตลาดหลักทรัพย์มีสัดส่วนถึง 50% ของยอดการจัดเก็บภาษีทั้งหมด
ขณะที่เดือน ก.พ. 2553 กรมสรรพากรเก็บรายได้เกินเป้าไป 11% และเมื่อรวม 5 เดือน (ต.ค. 2552 ถึง ก.พ. 2553) ก็เก็บได้สูงกว่าปีก่อน 4.6% โดยภาษีที่เก็บได้เกินเป้า ก็เช่น ภาษีมูลค่าเพิ่มจากการบริโภคภายในประเทศ ที่เพิ่มขึ้นเนื่องจากเดือน ม.ค. 2553 อีกส่วนเก็บจากการนำเข้าวัตถุดิบเพื่อการผลิต 
สำหรับสถานการณ์การยื่นแบบเสียภาษีเงินได้บุคคลธรรมดา ภ.ง.ด.90 และ ภ.ง.ด.91 ที่ต้องยื่นภายในเดือน มี.ค.นี้ พบว่า ณ วันที่ 10มี.ค. มีผู้ยื่นแบบแล้วประมาณ 3.8 ล้านราย โดย 70% หรือประมาณ 2.8 ล้านราย ยื่นผ่านทางอินเทอร์เน็ต ส่วนอีก 1 ล้านราย ยื่นทางเอกสาร
ขณะเดียวกันมีผู้ขอคืนภาษี 1 ล้านราย หรือ 8,000 ล้านบาท ลดลงจากปีก่อนประมาณ 4% และคาดว่าปีนี้ทั้งปีน่าจะมีผู้ยื่นแบบเสียภาษีเงินได้บุคคลธรรมดาไม่ต่ำกว่าปีก่อนที่มียื่นราว 9 ล้านราย
นายวินัย กล่าวว่า กรมสรรพากรและธนาคารออมสินได้ลงนามข้อตกลงให้บริการยื่นแบบภาษีทางอินเทอร์เน็ต และชำระภาษีผ่านระบบออนไลน์ เพื่อให้การบริการเข้าถึงประชาชนในพื้นที่ต่างๆ มากขึ้น โดยจัดรถบริการเคลื่อนที่ (โมบาย ยูนิต) ไปยังสถานที่ต่างๆ ซึ่งจะทำให้ผู้เสียภาษีมีความสะดวกสามารถทำธุรกรรมได้แบบเบ็ดเสร็จในจุดเดียว